เวียดนามงานเข้า เป้าหมายสงครามการค้า รายต่อไปของสหรัฐฯ
“เวียดนามจำเป็นต้องลดการเกินดุลการค้ากับสหรัฐอเมริกาลง” Robert Lighthizer ผู้แทนการค้าของสหรัฐอเมริกา กล่าวเอาไว้  ทำไมเวียดนามมีแนวโน้มที่จะเกินดุลการค้ากับสหรัฐอเมริกาอย่างต่อเนื่อง ลงทุนแมนจะเล่าให้ฟัง
9 ส.ค. 2562

เวียดนามงานเข้า เป้าหมายสงครามการค้า รายต่อไปของสหรัฐฯ / โดย ลงทุนแมน
“เวียดนามจำเป็นต้องลดการเกินดุลการค้ากับสหรัฐอเมริกาลง”
Robert Lighthizer ผู้แทนการค้าของสหรัฐอเมริกา กล่าวเอาไว้
ทำไมเวียดนามมีแนวโน้มที่จะเกินดุลการค้ากับสหรัฐอเมริกาอย่างต่อเนื่อง
ลงทุนแมนจะเล่าให้ฟัง
ทุกคนรู้ดีว่า สงครามการค้าที่กำลังเกิดขึ้นมาจากการที่สหรัฐอเมริกาไม่พอใจประเทศที่เกินดุลการค้าจำนวนมากกับตนเอง จึงถูกต่อรองให้ปรับเปลี่ยนนโยบายการค้าตามแนวทางของ Donald Trump อย่างเคร่งครัด
ปี 2017 สหรัฐอเมริกาขาดดุลการค้า 24.5 ล้านล้านบาท
ปี 2018 สหรัฐอเมริกาขาดดุลการค้า 27.1 ล้านล้านบาท
ดูจากตัวเลขแล้วไม่แปลกใจว่า ทำไมสหรัฐอเมริกาถึงออกอาการไม่พอใจกับประเทศที่เกินดุลการค้า ซึ่งจีนเป็นประเทศที่โดนเล่นงานก่อนเป็นรายแรก เพราะว่าจีนนั้นเกินดุลการค้ากับสหรัฐอเมริกามากที่สุด
ปี 2017 จีนเกินดุลการค้ากับสหรัฐอเมริกา 11.6 ล้านล้านบาท
ปี 2018 จีนเกินดุลการค้ากับสหรัฐอเมริกา 13.0 ล้านล้านบาท
พูดง่ายๆ ว่าการขาดดุลการค้าของสหรัฐอเมริกาเกิดจากจีนเกือบ 50% ของทั้งหมด
แต่ตอนนี้อีกหนึ่งประเทศที่กำลังโดนสหรัฐอเมริกาเล่นงานคือ เวียดนาม
แล้วสหรัฐอเมริกาขาดดุลการค้าเวียดนามเท่าไร?
ปี 2017 สหรัฐอเมริกาขาดดุลการค้ากับเวียดนาม 1.1 ล้านล้านบาท
ปี 2018 สหรัฐอเมริกาขาดดุลการค้ากับเวียดนาม 1.2 ล้านล้านบาท
ขณะที่ 6 เดือนแรกของปี 2019 สหรัฐอเมริกาขาดดุลการค้ากับเวียดนามไปแล้วเกือบ 800,000 ล้านบาท ซึ่งมีแนวโน้มว่าทั้งปีจะขาดดุลการค้ามากกว่าปีที่แล้ว
ในปี 2018 มูลค่าการส่งออกของเวียดนามทั้งหมดเท่ากับ 7.6 ล้านล้านบาท
โดยปัจจุบัน สหรัฐอเมริกาถือเป็นตลาดส่งออกที่ใหญ่สุดของเวียดนาม ซึ่งคิดเป็นสัดส่วนกว่า 16% ของมูลค่าการส่งออกทั้งหมด
โดยสินค้าส่งออกที่สำคัญจากเวียดนามไปสหรัฐอเมริกา เช่น
อุปกรณ์ไฟฟ้า มูลค่าการส่งออก 341,000 ล้านบาท
เครื่องแต่งกาย มูลค่าการส่งออก 223,000 ล้านบาท
รองเท้า มูลค่าการส่งออก 192,200 ล้านบาท
เฟอร์นิเจอร์ มูลค่าการส่งออก 158,100 ล้านบาท
สินค้าเกษตร มูลค่าการส่งออก 71,300 ล้านบาท
ทั้งนี้ การส่งออกของเวียดนามไปสหรัฐอเมริกาที่เพิ่มขึ้นนั้น เป็นผลจากสงครามการค้าระหว่างสหรัฐอเมริกาและจีน
เนื่องจากในช่วงที่ผ่านมา มีบริษัทต่างชาติหลายแห่งย้ายโรงงานออกจากจีนไปยังเวียดนาม เช่น Foxconn, Samsung, LG
รวมทั้งในช่วงที่ผ่านมา เวียดนามมีการทำสัญญาเกี่ยวกับข้อตกลงทางการค้าเสรี (FTA) หลายฉบับ เพื่อเอื้อประโยชน์ต่อการส่งออกของเวียดนาม
ขณะที่อีกส่วนเกิดจากค่าเงินดองที่อ่อนค่าลงเมื่อเทียบกับเงินดอลลาร์สหรัฐเกือบ 10% ในช่วง 5 ปีที่ผ่านมา
จนทำให้กระทรวงการคลังของสหรัฐอเมริกาจัดเวียดนามอยู่ในบัญชีรายชื่อประเทศที่ต้องจับตา (Watch list) ในการดำเนินนโยบายการเงินเพื่อผลประโยชน์ด้านการส่งออก
พอเรื่องเป็นแบบนี้ จึงทำให้ผู้แทนการค้าของสหรัฐอเมริกา ออกมาเตือนให้เวียดนามลดการเกินดุลกับสหรัฐอเมริกาลงนั่นเอง
เรื่องนี้ก็ต้องตามดูกันต่อไปว่า ตอนจบจะออกมาเป็นอย่างไร
ตอนนี้ประเทศที่เกินดุลการค้าจำนวนมากกับสหรัฐอเมริกาคงต้องเตรียมตัวไว้ดีๆ เพราะอาจเป็นเป้าหมายรายต่อไปของสหรัฐอเมริกาก็เป็นได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-